விநோத ரச மஞ்சரி வித்துவான் அட்டாவதானம் வீராசாமி செட்டியார் அவர்கள் 5. பயன் இல் உழவு இதன் பொருள், ‘பயனில்லாத உழுதொழில்’ என்பதாம். உலகத்தில் யாவரும் உஜ்ஜீவிக்கும் பொருட்டுக் கடவுளால் கற்பிக்கப்பட்ட நாநா விதத்தொழில்களிலும் உழுது பயிரிடுந் தொழிலே சிறந்த தொழிலாயும், எல்லாச் செல்வங்களிலும் உழவுச்செல்வமே குறையாத செல்வமாயும், ஒருவரிடத்துச் சேவித்துண்ணும் உணவினும் உழுது பயிரிட்டுண்ணும் உணவே இனிய உணவாயும் இருக்கின்றன, என்பதுபண்டித பாமரர்களுக்கெல்லாம் உள்ளங்கை நெல்லிக்கனிபோல விளக்கமாய்த் தெரிந்திருக்கின்றது. ஔவையும் இந்த விஷயத்தை, ‘பூமி திருத்தியுண்,’ என்பது முதலாகச் சிலவாக்கியங்களால் விளங்கச் சொல்லியிருக்கின்றாள். திருவள்ளுவரும்,  “ உழுதுண்டு வாழ்வாரே வாழ்வார்மற் றெல்லாம் தொழுதுண்டு பின்செல் பவர்.”- என்னும் குறளால், ‘உழுதொழிலைச் செய்து உண்டு வாழ்பவர்களே சுவாதீனர்களாய் வாழ்பவர்கள்,’ என்றும், ‘மற்றவர்களெல்லாம் பிறரைத் தொழுது, அவர் கொடுக்க வாங்கியுண்டு அவர் பின் சென்று, அச்சுவாதீனம் இழந்திருப்பவர்கள்,’ என்றும் சொன்னார். அன்றியும், “ஏரும் இரண்டுளதாய்  இல்லத்தில் வித்துளதாய் நீரருகே சேர்ந்த நிலமுளதாய் - ஊரருகே சென்று வரவெளிதாய்ச் செய்வாருஞ் சொற்கேட்கில்